《同梁坚德受戒椒园有述 其二》
明代·陈学佺

越死超生底事忙，青梅才结柳条黄。怪来郎将狂初醒，却笑端明梦已长。

饮酒喜从天预戒，闻筝犹觉习难忘。云间风动虚窗外，声色何曾两不将。

作者简介：陈学佺（？—一六三五），字全人。番禺人。明思宗崇祯六年（一六三三）解元。事空隐，与梁坚德同受戒，旋卒。清同治《番禺县志》卷四二有传。